Nuus oor Oscar se parool ‘skok’Oscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool ŉ Week voor die paroolraad sou sit om Oscar Pistorius se moontlike vrylating te bespreek, is die oorlede Reeva Steenkamp se ouers eers ingelig dat reeds begin is met die proses om hom op parool te plaas. Dit terwyl aanvanklik gekommunikeer is dat hy eers in 2023 vir parool in aanmerking sou kom. Tania Koen, June en Barry Steenkamp se regsverteenwoordiger, het aan Maroela Media gesê dit het as ŉ groot skok vir die ouerpaar gekom, wat steeds sukkel om hul dogter se dood te verwerk. “Dit lyk nou of die departement ŉ fout begaan het met die aanvanklike berekening van sy moontlike parooldatum omdat hulle vergeet het om in berekening te bring dat hy reeds 500 dae agter tralies was.” Pistorius dien tans 13 jaar tronkstraf vir Reeva se moord uit nadat hy haar op Valentynsdag in 2013 doodgeskiet het. Hy is aanvanklik tot ses jaar tronkstraf gevonnis, maar dié vonnis is deur die appèlhof in Bloemfontein verleng nadat die staat teen Pistorius se vonnis geappelleer het. Koen sê Julian Knight, Pistorius se prokureur, het haar in Oktober gebel en gevra of sy weet die paroolraad sit op 27 Oktober om Pistorius se vrylating te bespreek. “Voor dit kan gebeur, moet die slagoffer of slagoffer se familie eers skriftelik in kennis gestel word dat die proses gaan begin. Dié kennisgewing moet reeds dertig dae voor die tyd uitgereik word. Die familie moet die geleentheid gebied word om deel te wees van ŉ dialoog en verskeie verslae moet eers opgestel en aan die raad voorgelê word,” verduidelik Koen. Barry en June Steenkamp, Reeva se ouers, tydens Pistorius se moordverhoor. Foto: Antoine de Ras/Independent Newspapers/ Pool Koen het toe met die betrokke owerhede in gesprek getree om te verseker dat die sitting nie plaasvind nie alvorens die regte stappe gevolg is. “Die departement het wel met June en Barry in gesprek getree en ŉ afspraak vir verlede Donderdag gemaak, maar dit is die dag voor die tyd gekanselleer omdat die besoek nie deur die kommissaris goedgekeur is nie,” sê Koen. Sy sê die egpaar is bereid om deel te neem aan die proses en dat al die nodige verslae nou eers opgestel moet word voor ŉ nuwe datum vir die raad se sitting vasgestel kan word. Volgens haar krap dit nou weer ou wonde vir die Steenkamps oop. Hulle word reeds daagliks herinner aan die seer en verlies wat Reeva se dood meegebring het. “Elke keer as iemand verjaar, of wanneer ŉ vriend se dogter trou, besef hulle net weer dat hul dogter van hulle af weggevat is en dat hulle Reeva self nooit sal sien trou nie.”